ลัทธิราเอล

200px|right|thumb|สัญลักษณ์ราเอเลียน

**ลัทธิราเอล** () หรือ **ลัทธิราเอเลียน** () เป็นศาสนายูเอฟโอ ที่ก่อตั้งในคริสต์ทศวรรษที่ 1970  ในประเทศฝรั่งเศส โดยโกลด วอรีลง (Claude Vorilhon) หรือปัจจุบันรู้จักในชื่อ ราเอล (Raël) นักวิชาการศาสนาจัดลัทธินี้เป็นขบวนการทางศาสนาใหม่ ลัทธิราเอลดำเนินงานในรูปของขบวนการราเอเลียนสากล (International Raëlian Movement; IRM) หรือศาสนจักรราเอเลียน (Raëlian Church) ซึ่งเป็นองค์กรแบบลำดับชั้นภายใต้การนำของราเอล

ลัทธิราเอลสอนว่าสิ่งมีชีวิตนอกโลกที่รู้จักในนาม เอโลฮิม (Elohim) เป็นผู้สร้างมนุษยชาติขึ้นด้วยเทคโนโลยีอันก้าวหน้า ในฐานะศาสนาอเทวนิยม ลัทธินี้ถือว่าในอดีตเอโลฮิมมักถูกเข้าใจผิดว่าเป็นพระเจ้า และอ้างว่าตลอดประวัติศาสตร์ที่ผ่านมา เอโลฮิมได้สร้างลูกผสมระหว่างเอโลฮิมกับมนุษย์รวม 40 คน เพื่อทำหน้าที่เป็นศาสดาในการเตรียมมนุษยชาติในการรับรู้ถึงต้นกำเนิดของตน ศาสดาเหล่านี้รวมถึงพระพุทธเจ้า พระเยซู และนบีมุฮัมมัด โดยมีราเอลเป็นศาสดาคนที่ 40 และคนสุดท้าย ชาวราเอลเชื่อว่านับตั้งแต่การทิ้งระเบิดปรมาณูที่ฮิโรชิมะในปี 1945 มนุษยชาติได้เข้าสู่ยุคโลกาวินาศ (Age of Apocalypse) ซึ่งเป็นยุคที่มนุษย์สุ่มเสี่ยงต่อการทำลายล้างตนเองด้วยอาวุธนิวเคลียร์ ลัทธิราเอลถือว่ามนุษย์ต้องหาทางประยุกต์ใช้การพัฒนาทางวิทยาศาสตร์และเทคโนโลยีเพื่อวัตถุประสงค์ทางสันติ และเมื่อบรรลุเป้าหมายดังกล่าว เอโลฮิมจะเดินทางกลับมายังโลกเพื่อแบ่งปันเทคโนโลยีและร่วมกันสร้างโลกในอุดมคติ ด้วยเหตุนี้ ชาวราเอลจึงพยายามสร้างสถานเอกอัครราชทูตสำหรับเอโลฮิม ซึ่งมีการออกแบบให้มีลานจอดสำหรับยานอวกาศด้วย นอกจากนี้ชาวราเอลยังปฏิบัติสมาธิเป็นประจำ มีความหวังที่จะมีชีวิตอมตะทางกายภาพผ่านการโคลนมนุษย์ และส่งเสริมระบบจริยธรรมแบบเสรีนิยมที่เน้นย้ำเรื่องการทดลองทางเพศ

ราเอลเผยแพร่คำกล่าวอ้างว่าเขาได้ติดต่อกับเอโลฮิมเป็นครั้งแรกในหนังสือ *Le Livre Qui Dit La Verité* (คัมภีร์สัจจะวาจา) ที่ตีพิมพ์ในปี 1974 ภายหลังเขาก่อตั้ง MADECH (ย่อมาจาก "Mouvement pour l'accueil des Elohims créateurs de l'humanité" หรือ "ขบวนการเพื่อการต้อนรับเอโลฮิม ผู้สรรสร้างมนุษยชาติ") องค์การที่อุทิศตนเพื่อเผยแพร่แนวคิดของเขาซึ่งยุติบทบาทลงในปี 1976 และถูกแทนที่ด้วยศาสนจักรราเอเลียน ราเอลเป็นผู้นำองค์การใหม่ซึ่งมีโครงสร้างลำดับชั้นเจ็ดระดับ เมื่อมีสมาชิกมากขึ้น กลุ่มราเอลได้ครอบครองที่ดินในชนบทในประเทศฝรั่งเศส ก่อนจะย้ายศูนย์ปฏิบัติการไปยังรัฐเกแบ็ก ในปี 1998 ราเอลก่อตั้งภาคีแห่งทูตสวรรค์ (Order of Angels) กลุ่มภายในที่เป็นหญิงล้วนซึ่งสมาชิกส่วนใหญ่แยกตัวจากสังคมภายนอกและได้รับการฝึกฝนเพื่อเป็นคู่ครองของเอโลฮิม ในปี 1997 ราเอลเริ่มโคลเนด (Clonaid) องค์กรที่ดำเนินการวิจัยด้านการโคลนมนุษย์ที่บริหารงานโดยบรีฌิต บัวเซลีเย (Brigitte Boisselier) สมาชิกราเอเลียนอาวุโส ในปี 2002 โคลเนดอ้างว่าได้ผลิตมนุษย์โคลนที่เป็นทารกชื่อว่าอีฟ นำมาซึ่งความสนใจของสื่อและการตรวจสอบอย่างกว้างขวาง ขบวนการนี้ยังได้รับความสนใจจากการจัดการประท้วงเพื่อสิทธิสตรี สิทธิของผู้มีความหลากหลายทางเพศ รวมถึงต่อต้านการทดลองอาวุธนิวเคลียร์

ปัจจุบันลัทธิราเอลมีศูนย์กลางอยู่ที่เมืองเจนีวา ประเทศสวิตเซอร์แลนด์ คัมภีร์หลักของลัทธินี้คือ *การออกแบบอัจฉริยะ: สาส์นจากผู้สร้าง* (*Intelligent Design: Message from the Designers*) ขบวนการราเอเลียนสากลอ้างว่ามีสมาชิกหลายหมื่นคน โดยสมาชิกส่วนใหญ่อยู่ในภูมิภาคที่ใช้ภาษาฝรั่งเศสของยุโรปตะวันตกและอเมริกาเหนือ รวมถึงบางส่วนของเอเชียตะวันออก ปรัชญาของขบวนการนี้ได้รับการวิพากษ์วิจารณ์จากนักข่าว อดีตสมาชิกและกลุ่มต่อต้านลัทธิ ขณะที่นักวิชาการด้านศาสนาก็ให้ความสนใจศึกษาขบวนการนี้เช่นกัน

## อ้างอิง

## แหล่งข้อมูลอื่น

* 

หมวดหมู่:ลัทธิสหัสวรรษ
หมวดหมู่:ศาสนาอับราฮัม
หมวดหมู่:ขบวนการทางศาสนาใหม่